Սերգեյ Մակարով

Սերգեյ Միխայլովիչ Մակարով (ռուս.՝ Серге́й Миха́йлович Мака́ров, 1958 թվական հունիսի 19, Չելյաբինսկ, ՌԽՖՍՀ, ԽՍՀՄ), ականավոր խորհրդային հոկեյիստ, աջ եզրային հարձակվող։ ԽՍՀՄ Սպորտի Վաստակավոր Վարպետ (1979 թվական)։


== Կենսագրություն ==
Ծնվել է 1958 թվականի հունիսի 19-ին Չելյաբինսկ քաղաքում։ Երբ Սերգեյը սկսում է քայլել, ծնողները նրան սկսում են վարժեցնել մականին և տափօղակին։ 5 տարեկան հասակում նա արդեն հաստատուն կանգնում էր չմուշկների վրա։ Նրան օգնում էր եղբայրը՝ Նիկոլայը, որը տարիքով մեծ էր և մարզում էր նրան։ Առաջինը հոկեյով սկսել է զբաղվել հենց եղբայրը՝ նրան հրավիրել էին Չելյաբինսկի «Տրակտոր» ակումբ։ 15 տարեկան Սերգեյում մարզիչները տեսնում էին ակումբի և նույնիսկ հավաքականի ապագա աստղի։
1976 թվականին, ավարտելով դպրոցը, նա ընդունվում է Ֆիզիկական կուլտուրայի Ուրալի պետական համալսարանը որն ավարտում է 1981 թվականին։
Երկու մրցաշրջան խաղում է «Տրակտոր»-ում՝ դառնալով 18 տափօղակի հեղինակ։ 1978 թվականին Վիկտոր Տիխոնովը Մակարով եղբայրներին հրավիրում է ԽՍՀՄ հավաքական, որտեղ Սերգեյը խաղում է Վյաչեսլավ Ֆետիսովի, Ալեքսեյ Կասատոնովի և Վլադիմիր Կրուտովի հետ։ Իգոր Լարիոնովը նրանց է միանում երկու տարի անց։
ԽՍՀՄ հավաքականի կազմում իր նորամուտը նշում է 1978 թվականի ապրիլին՝ Հելսինկիում կայացած Ֆինլանդիայի և ԽՍՀՄ հավաքականների ընկերական հանդիպման ժամանակ։ Այնուհետև հավաքականը հանդիպում է Շվեդիաի հավաքականի հետ։ Այդ խաղերի ընթացքում Մակարովը ցուցադրում է վստահ խաղ, դառնում գոլերի հեղինակ և ամրապնդվում հավաքականի կազմում։
1980-ական թվականներին ԽՍՀՄ հավաքականի և ԲԿՄԱ ակումբի կազմերում խաղացել է Լարիոնովի հանրահայտ հնգյակում՝ Վլադիմիր Կրուտովի, Իգոր Լարիոնովի, Վյաչեսլավ Ֆետիսովի և Ալեքսեյ Կասատոնովի հետ։ Միառժամանակ հանդիսացել է ԲԿՄԱ-ի և ԽՍՀՄ հավաքականի ավագ։
1986 թվականին ԽՍՀՄ տավաքականի առաջին հնգյակը (Ֆետիսով, Կասատոնով, Մակարով, Կրուտով, Լարիոնով) և դարպասապահ Տրետյակը ընդգրկվում են «All Stars» («Բոլոր Աստղեր») թիմի կազմում, որը աննախադեպ երևույթ էր համաշխարհային հոկեյի պատմության մեջ։ Դեռ 30 տարին չբոլորած երիտասարդները արդեն լեգենդներ էին դարձել։
1978-1989 թվականներին ԲԿՄԱ-ի կազմում անց է կացնում 472 խաղ, դառնում 303 տափօղակի հեղինակ, բազմաթիվ անգամներ արժանանում է լավագույն ռմբարկուի և մրցաշրջանի լավագույն հոկեյիստի կոչումներին։ Ընդհանրապես ԽՍՀՄ առաջնությունում նա անց է կացնում 519 խաղ և վաստակում է 710 միավոր (322+388), որը աննախադեպ ցուցանիշ էր։
1989 թվականից խաղացել է Հոկեյի Ազգային Լիգայում։
ՀԱԼ-ի առաջին մրցաշրջանում նա վաստակում է 86 միավոր (24+62) և արժանանում է «Քոլդեր Տրոֆի» մրցանակի՝ որպես լիգայի լավագույն նորեկ։
1997 թվականին, շվեյցարական «Ֆրիբուր Գոտերոնի» կայմում խաղալու տարիներին, խաղացել է Բիկովի և Խոմուտովի հետ միևնույն եռյակում։
Կալգարիում ամուսնալուծվել է առաջին կնոջից՝ Վերայից և ամուսնացել Կալգարիում տոմսավաճառ աշխատող Մերիի հետ։ Այդ ամուսնության արդյունքում ծնվել են նրա երկու զավակները՝ որդի Նիկին և դուստր Կատյան։
ԽՍՀՄ, Ռուսաստանի և ՀԱԼ-ի հավաքականների և թիմերի պաշտոնական խաղերի ընթացքում հանդիսանում է ռեկորդակիր Խորհրդային և ռուսական հոկեյիստների շրջանում խփած տափօղակների ընդհանում քանակով, 9 տափօղակով գերազանցելով Բորիս Միխայլովին։
Խաղային կարիերան ավարտելուց հետո Մակարովը զբաղվում է բիզնեսով, օգնում է Չելյաբինսկում սպորտի զարգացմանը, մարզչական աշխատանք է իրականացնում ամերիկյան հոկեյի դպրոցում, մասնակցում է բարեգործական և վետերանների խաղերին։ Ներկայումս զբաղեցնում է Գիշերային Հոկեյի Լիգայի գործադիր տնօրենի պաշտոնը, հանդիսանալով «Ուրալ» կոնֆերենցիայի հսկիչը։


== Մրցելույթների վիճակագրություն ==


== Նվաճումներ ==
Ձմեռային Օլիմպիական խաղերի չեմպիոն (1984 թվական և 1988 թվական)
Օլիմպիական խաղերի արծաթե մեդալակիր (1980 թվական)
Աշխարհի չեմպիոն (1978 թվական, 1979 թվական, 1981 թվական, 1982 թվական, 1983 թվական, 1986 թվական, 1989 թվական, 1990 թվական)
ԽՍՀՄ չեմպիոն (1977-1989 թվականներ)
ԽՍՀՄ Գավաթակիր (1979 թվական, 1988 թվական)
Մարտահրավերի Գավաթի հաղթող (1979 թվական)
Կանադայի Գավաթի հաղթող (1981 թվական)
Քոլդեր Մեմորիալ Տրոֆի (ՀԱԼ-ի մրցաշրջանի լավագույն նորեկ) (1990 թվական)
2001 թվականին մտցվել է Տափօղակով հոկեյի միջազգային ֆեդերացիայի Փառքի Սրահ
Ընդգրկվել է Տափօղակով հոկեյի միջազգային ֆեդերացիայի հարյուրամյակի խորհրդանշական հավաքականում
24 համարի մարզաշապիկը, որով հանդես էր գալիս Սերգեյ Մակարովը, հանվել է ԲԿՄԱ-ի շրջանառությունից՝ 2008 թվականի հոկտեմբերի 29-ից


== Պարգևներ ==
Պատվո Շքանշան (2011 թվական)
Աշխատանքային Կարմիր Դրոշի շքանշաններ (1984 թվական, 1988 թվական)
Ժողովուրդների Բարեկամության շքանշան (1981 թվական)
«Աշխատանքային Արիության» պարգև (1978 թվական)


== Աղբյուրներ ==

Սերգեյ Մակարով
Վիճակագրություն www.eurohockey.net կայքում
Վիճակագրություն Internet hockey database կայքում
Վիճակագրություն ХК ЦСКА(Москва) կայքում


== Ծանոթագրություններ ==